Marvel Cinematic Universe
„Marvel Cinematic Universe“ (MCU) – amerikiečių medijos franšizė ir bendra visata, kurios pagrindą sudaro „Marvel Studios“ sukurti filmai. Filmai sukurti pagal „Marvel Comics“ leidyklos išleistų amerikietiškų komiksų knygų personažus. Franšizę taip pat sudaro televizijos serialai, trumpametražiai filmai, skaitmeninės serijos ir literatūra. Bendroji visata, kaip ir originalioji „Marvel“ komiksų visata, buvo sukurta kryžminant bendrus siužeto elementus, aplinką, veikėjus ir personažus. Pirmasis MCU filmas – „Geležinis žmogus“ (2008 m.), kuriuo prasidėjo pirmosios fazės filmai, o jų kulminacija tapo kryžminis filmas „Keršytojai“ (2012 m.). Antroji fazė prasidėjo filmu „Geležinis žmogus 3“ (2013 m.) ir baigėsi filmu „Skruzdėliukas“ (2015 m.). Trečioji fazė prasidėjo filmu „Kapitonas Amerika: Pilietinis karas“ (2016 m.) ir baigėsi filmu „Žmogus voras: toli nuo namų“ (2019 m.). Pirmosios trys franšizės fazės bendrai vadinamos „Begalybės saga“. Ketvirtosios fazės filmai prasidėjo filmu „Juodoji našlė“ (2021 m.) ir baigėsi filmu „Juodoji pantera: Vakanda amžiams“ (2022 m.). Penktoji fazė prasidėjo filmu „Skruzdėliukas ir Vapsva: Kvantomanija“ (2023 m.). Ši franšizė yra komerciškai sėkminga ir iš esmės sulaukia teigiamų atsiliepimų. Ji įkvėpė kitas kino ir televizijos studijas bandyti kurti panašias bendras visatas, adaptuojant komiksų personažus.